同舍再約賞梅用前韻
作者：王十朋
朝代：宋

paragraphs: 梅溪野人真野哉，老眼長爲寒梅開。
朅來西湖探春色，濡毫一洗匈襟埃。
却將梅花比和靖，花與人物俱奇魁。
同行二十五佳客，一一盡是離騷才。
新詩一出花價長，穅秕桃李奴玫瑰。
湖山已槁處士骨，風月未厭吾儕來。
欣聞好事約重賞，準擬餐玉嘗春盃。
預辦長牋收白雪，載取十里清香回。